
Nr. 22/195


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului sectorial de sprijinire a transporturilor, semnat la Bucureşti la 27 noiembrie 2006, cu care comisia noastră a fost sesizată în fond cu adresa Biroului Permanent nr.PL.x. 208 din  10 aprilie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru ratificarea Acordului de împrumut 

dintre România şi Banca Internaţională pentru Reconstrucţie şi Dezvoltare, 

pentru finanţarea Proiectului sectorial de sprijinire a transporturilor, 

semnat la Bucureşti la 27 noiembrie 2006
Cu adresa nr. PL.x 208 din 10 aprilie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege asupra proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului sectorial de sprijinire a transporturilor, semnat la Bucureşti la 27 noiembrie 2006.
La întocmirea raportului s-a avut în vedere avizul favorabil al Consiliului Legislativ transmis cu adresa nr. 280/2 martie 2007 şi punctul de vedere al Guvernului.
Prezentul proiect de Lege are ca obiect de reglementare  ratificarea Acordului de împrumut dintre România şi Banca  Internaţională pentru Reconstrucţie şi Dezvoltare, pentru finanţarea Proiectului sectorial de sprijinire a transporturilor, semnat la Bucureşti la 27 noiembrie 2006.

În baza Memorandumului de negociere aprobat în şedinţa de Guvern din data de 18 mai 2006, şi ulterior de Preşedintele României a avut loc în perioada 22-26 mai 2006, la sediul Băncii  Internaţionale pentru Reconstrucţie şi Dezvoltare (BIRD) din Washington, negocierea Acordului de împrumut dintre România şi BIRD în valoare de 180 mil.USD pentru finanţarea Proiectului sectorial de sprijinire a transporturilor.

Obiectivul Proiectului este de a reduce costurile de transport prin îmbunătăţirea calităţii generale a reţelelor de drumuri naţionale şi căi ferate, în primii ani de la aderarea la Uniunea Europene. 

Proiectul are următoarele părţi :

1- Sprijin pentru sectorul rutier, ce are ca obiect sprijinirea Companiei Naţionale de Autostrăzi şi Drumuri Naţionale din România S.A. (C.N.  A.D.N.R.  S.A.)

2- Sprijin pentru sectorul feroviar, care are ca obiect sprijinirea Companiei Naţionale de Căi Ferate ”C.F.R.“ S.A. (C.N. C.F.R.  S.A.).
Costul total al Proiectului este de 225 mil. USD. Valoarea împrumutului este de 180 mil.USD, urmând a finanţa în proporţie de 80% costul Proiectului, restul de 20% urmând a fi finanţat de la bugetul de stat. Împrumutul BIRD va fi subîmprumutat agenţiilor de implementare după cum urmează C.N.  A.D.N.R.  S.A - 90 mil USD, C.N. C.F.R.  S.A. - 90 mil. USD.
Perioada de rambursare a împrumutului este de 17 ani, din care 5 ani perioada de graţie, iar ultima tragere este de 31 decembrie 2008. 

Echipa de negociere a Acordului de împrumut a fost alcătuită din reprezentanţi ai Ministerului Finanţelor Publice, Ministerului Transporturilor, Construcţiilor şi Turismului, Companiei Naţionale de Autostrăzi şi Drumuri Naţionale din România S.A. şi  Companiei Naţionale de Căi Ferate ”C.F.R.“ S.A.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: domnul secretar Doică Cătălin, Secretar de Stat în cadrul Ministerului Economiei şi Finanţelor, domnul Petrescu Ştefan, Director general şi doamna Cucu Boni şef serviciu din acelaşi minister şi domnul Tiberiu Angelescu, Director General Adjunct din cadrul Companiei Naţionale de Căi Ferate ”C.F.R.“ S.A.

La lucrările comisiei au participat 24 deputaţi, din totalul de 27 membri ai comisiei.
Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului. 
În urma dezbaterii proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului sectorial de sprijinire a transporturilor, semnat la Bucureşti la 27 noiembrie 2006, în şedinţa din data de 18 aprilie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


  Expert parlamentar:
Popescu Luminiţa

